CELEX: 32021D0355
Language: ro
Date: 2021-02-25 00:00:00
Title: Decizia (UE) 2021/355 a Comisiei din 25 februarie 2021 privind măsurile naționale de punere în aplicare pentru alocarea tranzitorie cu titlu gratuit a certificatelor de emisii de gaze cu efect de seră în conformitate cu articolul 11 alineatul (3) din Directiva 2003/87/CE a Parlamentului European și a Consiliului [notificată cu numărul C(2021) 1215] (Text cu relevanță pentru SEE)

26.2.2021   
               
               
                  RO
               
               
                  Jurnalul Oficial al Uniunii Europene
               
               
                  L 68/221
               
            
         DECIZIA (UE) 2021/355 A COMISIEI
         din 25 februarie 2021
         privind măsurile naționale de punere în aplicare pentru alocarea tranzitorie cu titlu gratuit a certificatelor de emisii de gaze cu efect de seră în conformitate cu articolul 11 alineatul (3) din Directiva 2003/87/CE a Parlamentului European și a Consiliului
         
            
               [notificată cu numărul C(2021) 1215]
            
         
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Uniunii și de modificare a Directivei 96/61/CE a Consiliului (1), în special articolul 11,
         întrucât:
         
                     (1)
                  
                  
                     Licitația este regula pentru alocarea de certificate de emisii începând din 2013 operatorilor de instalații care intră sub incidența sistemului de comercializare a certificatelor de emisii al Uniunii (EU ETS). Operatorii eligibili vor continua să primească certificate gratuite în perioada de comercializare 2021-2030. Cantitatea de certificate pe care le primește fiecare astfel de operator se determină pe baza normelor armonizate pentru întreaga Uniune, stabilite în Directiva 2003/87/CE și în Regulamentul delegat (UE) 2019/331 al Comisiei (2).
                  
               
                     (2)
                  
                  
                     Statele membre trebuiau să transmită Comisiei, până la 30 septembrie 2019, măsurile naționale de punere în aplicare (MNPA), ce cuprind o listă a instalațiilor de pe teritoriul lor care intră sub incidența Directivei 2003/87/CE și includ informații privind activitatea de producție, transferurile de căldură și gaze, producția de energie electrică și emisiile la nivel de subinstalație din cei cinci ani ai perioadei de referință (2014-2018), în conformitate cu anexa IV la Regulamentul delegat (UE) 2019/331.
                  
               
                     (3)
                  
                  
                     Pentru a asigura calitatea și comparabilitatea datelor, statele membre au transmis MNPA-urile utilizând formularul electronic furnizat de Comisie în conformitate cu articolul 14 alineatul (1) din Regulamentul delegat (UE) 2019/331, care a inclus datele relevante pentru fiecare instalație. Statele membre au transmis și un raport metodologic, în care au descris procesul de colectare a datelor derulat de autoritățile lor.
                  
               
                     (4)
                  
                  
                     Având în vedere gama largă a informațiilor și datelor transmise, Comisia a verificat în primul rând dacă toate MNPA-urile erau complete. În cazurile în care a observat că informațiile transmise erau incomplete, Comisia a solicitat statelor membre în cauză informații suplimentare. Răspunzând acestor solicitări, autoritățile competente au comunicat informațiile suplimentare relevante pentru completarea MNPA-urilor transmise.
                  
               
                     (5)
                  
                  
                     Comisia a evaluat apoi MNPA-urile în raport cu criteriile prevăzute în Directiva 2003/87/CE și în Regulamentul delegat (UE) 2019/331, ținând seama de documentele de orientare adresate de Comisie statelor membre și publicate în perioada ianuarie-aprilie 2020. Aceste verificări ale coerenței au constituit a doua fază a evaluării MNPA-urilor.
                  
               
                     (6)
                  
                  
                     Verificările coerenței MNPA-urilor au fost efectuate separat pentru fiecare stat membru și fiecare instalație și prin comparație cu alte instalații din același sector. În cadrul acestei evaluări cuprinzătoare, Comisia a analizat coerența datelor în sine, dar și cu normele pentru întreaga Uniune privind alocarea armonizată și cu titlu gratuit pentru faza 4 a Regulamentului delegat (UE) 2019/331. Comisia a examinat eligibilitatea instalațiilor pentru alocarea cu titlu gratuit, împărțirea instalațiilor în subinstalații și limitele acestora, pentru a aplica referința corectă. Ținând seama că datele sunt utilizate pentru calcularea valorilor de referință revizuite, Comisia a acordat o atenție deosebită atribuirii emisiilor către fiecare subinstalație. În plus, având în vedere impactul semnificativ asupra alocărilor, Comisia a analizat în detaliu datele privind calculul nivelurilor activității istorice a instalațiilor în perioada de referință. Comisia a examinat, de asemenea, dacă includerea instalațiilor în listele de MNPA-uri a respectat dispozițiile anexei I la Directiva 2003/87/CE.
                  
               
                     (7)
                  
                  
                     Au fost efectuate și alte analize detaliate ale datelor privind instalații specifice, care au avut un impact asupra calculului valorilor de referință revizuite, și ale datelor privind unele instalații per stat membru. Evaluările specifice s-au bazat pe analiza evaluării riscurilor, care a luat în considerare mai multe criterii, inclusiv intensitatea emisiilor pentru fiecare subinstalație cu referință pentru produse.
                  
               
                     (8)
                  
                  
                     Pe baza rezultatelor acestor verificări, Comisia a efectuat o evaluare detaliată a instalațiilor în cazul cărora au fost identificate potențiale nereguli în aplicarea normelor privind alocarea armonizată. Pentru aceste instalații, au fost solicitate clarificări suplimentare din partea autorităților competente ale statelor membre în cauză.
                  
               
                     (9)
                  
                  
                     Ținând seama de rezultatele acestei evaluări a conformității, s-a considerat că MNPA-urile Austriei, Belgiei, Bulgariei, Cehiei, Ciprului, Croației, Danemarcei, Estoniei, Finlandei, Franței, Germaniei, Greciei, Irlandei, Italiei, Letoniei, Lituaniei, Luxemburgului, Maltei, Poloniei, Portugaliei, României, Slovaciei, Sloveniei, Spaniei, Suediei, Țărilor de Jos și Ungariei sunt compatibile cu Directiva 2003/87/CE și cu Regulamentul delegat (UE) 2019/331, cu excepția cazurilor descrise mai jos. Instalațiile incluse în MNPA-uri de către aceste state membre au fost considerate eligibile pentru alocarea cu titlu gratuit, nefiind detectate inadvertențe în ceea ce privește normele pentru întreaga Uniune privind alocarea armonizată și cu titlu gratuit a certificatelor de emisii, cu excepția cazurilor descrise mai jos.
                  
               
                     (10)
                  
                  
                     Cu toate acestea, având în vedere rezultatele evaluării, anumite aspecte ale MNPA-urilor transmise de Finlanda și Suedia sunt incompatibile cu criteriile prevăzute în Directiva 2003/87/CE și în Regulamentul delegat (UE) 2019/331.
                  
               
                     (11)
                  
                  
                     Finlanda și Suedia au propus includerea a 51 de instalații care utilizează exclusiv biomasă. Unele dintre aceste instalații au făcut obiectul unei includeri unilaterale în perioada 2004-2007, care a fost aprobată de Comisie în temeiul articolului 24 din Directiva 2003/87/CE. Cu toate acestea, instalațiile care utilizează exclusiv biomasă au fost ulterior excluse din EU ETS, în conformitate cu noua dispoziție prevăzută la punctul 1 din anexa I la Directiva 2003/87/CE. Dispoziția respectivă a fost introdusă în Directiva ETS de Directiva 2009/29/CE a Parlamentului European și a Consiliului (3) și, de la aplicarea sa începând cu 1 ianuarie 2013, a stabilit un nou domeniu de aplicare pentru ETS, inclusiv în ceea ce privește includerile unilaterale anterioare. Prin urmare, includerea instalațiilor care au utilizat exclusiv biomasă trebuie respinsă pentru toți anii din perioada de referință, chiar dacă acestea au figurat pe lista prevăzută la articolul 11 alineatul (1) din Directiva 2003/87/CE.
                  
               
                     (12)
                  
                  
                     Suedia a propus includerea unei instalații ale cărei emisii provin de la un cuptor de var în care se calcinează nămolul de var, un reziduu de la recuperarea substanțelor chimice utilizate pentru fierbere în fabricile de pastă kraft. Procesul de recuperare a varului din nămolul de var este inclus în definiția limitelor sistemului pastei kraft cu fibre scurte/lungi. Prin urmare, instalația în cauză importă un produs intermediar care este acoperit de o referință pentru produse. Având în vedere că emisiile nu ar trebui contabilizate de două ori, după cum se amintește la articolul 16 alineatul (7) din Regulamentul delegat (UE) 2019/331, datele instalației respective privind alocarea cu titlu gratuit trebuie respinse.
                  
               
                     (13)
                  
                  
                     În cazul a trei instalații, Suedia a propus utilizarea de subinstalații cu referințe diferite față de cele folosite în etapa 3 a MNPA-urilor pentru producția de pelete din minereu de fier. Suedia a propus utilizarea unei subinstalații cu referință pentru minereu sinterizat pentru producția de pelete din minereu de fier, deși în faza 3 au fost folosite referințe pentru căldură și combustibil. Cu toate acestea, referința pentru minereu sinterizat este definită în anexa I la Regulamentul delegat (UE) 2019/331, iar definiția produselor, precum și a proceselor și emisiilor acoperite de referința pentru produse respectivă este adaptată la producția de minereu sinterizat și nu include peletele din minereu de fier. În plus, articolul 10a alineatul (2) din Directiva 2003/87/CE impune actualizarea valorilor de referință pentru faza 4 și nu prevede nicio ajustare a interpretării definițiilor referințelor. Prin urmare, datele transmise pentru producția de pelete din minereu de fier pe baza unei subinstalații pentru minereu sinterizat trebuie respinse,
                  
               ADOPTĂ PREZENTA DECIZIE:
         
            Articolul 1
            
               (1)   Se resping înscrierea instalațiilor indicate în anexa I la prezenta decizie, incluse în listele de instalații care intră sub incidența Directivei 2003/87/CE transmise Comisiei în temeiul articolului 11 alineatul (1) din directiva respectivă, și datele corespunzătoare acestor instalații.
            
            
               (2)   Se resping datele privind alocarea cu titlu gratuit ale instalației indicate în anexa II la prezenta decizie, inclusă în listele de instalații care intră sub incidența Directivei 2003/87/CE transmise Comisiei în temeiul articolului 11 alineatul (1) din directiva respectivă.
            
            
               (3)   Se resping datele corespunzătoare subinstalațiilor cu referință pentru produse ale instalațiilor indicate în anexa III la prezenta decizie, incluse în listele de instalații care intră sub incidența Directivei 2003/87/CE transmise Comisiei în temeiul articolului 11 alineatul (1) din Directiva 2003/87/CE.
            
            
               (4)   Nu se ridică obiecții dacă un stat membru modifică datele privind împărțirea în subinstalații, transmise pentru instalațiile de pe teritoriul său incluse în listele menționate la alineatul (3) și indicate în anexa III la prezenta decizie, înainte de determinarea cantităților anuale preliminare de certificate gratuite pentru fiecare an din perioada 2021-2025 în conformitate cu articolul 14 alineatul (5) din Regulamentul delegat (UE) 2019/331.
            
            
               (5)   Modificările menționate la alineatul (4) se notifică Comisiei în cel mai scurt timp posibil, iar statul membru nu poate trece la determinarea cantităților anuale preliminare de certificate gratuite pentru fiecare an din perioada 2021-2025 în conformitate cu articolul 14 alineatul (5) din Regulamentul delegat (UE) 2019/331 până când nu sunt efectuate modificările acceptabile.
            
         
         
            Articolul 2
            Cu excepția cazurilor indicate la articolul 1, nu se ridică obiecții cu privire la listele de instalații care intră sub incidența Directivei 2003/87/CE transmise de statele membre în temeiul articolului 11 alineatul (1) din Directiva 2003/87/CE și cu privire la datele corespunzătoare acestor instalații.
            Prezenta decizie se adresează statelor membre.
         
         
            Adoptată la Bruxelles, 25 februarie 2021.
            
               
                  Pentru Comisie
               
               Frans TIMMERMANS
               
                  Vicepreședinte executiv
               
            
         
         
            (1)  JO L 275, 25.10.2003, p. 32.
         
            (2)  Regulamentul delegat (UE) 2019/331 al Comisiei din 19 decembrie 2018 de stabilire a normelor tranzitorii pentru întreaga Uniune privind alocarea armonizată și cu titlu gratuit a certificatelor de emisii în temeiul articolului 10a din Directiva 2003/87/CE a Parlamentului European și a Consiliului (JO L 59, 27.2.2019, p. 8).
         
            (3)  Directiva 2009/29/CE a Parlamentului European și a Consiliului din 23 aprilie 2009 de modificare a Directivei 2003/87/CE în vederea îmbunătățirii și extinderii sistemului comunitar de comercializare a cotelor de emisie de gaze cu efect de seră (JO L 140, 5.6.2009, p. 63).
      
      
         
            ANEXA I
            Instalații care utilizează exclusiv biomasă
            
               Identificatoarele instalațiilor din listele de MNPA-uri
            
            
                        FI000000000000645
                     
                     
                        FI000000000207696
                     
                     
                         
                     
                     
                         
                     
                  
                        SE000000000000031
                        SE000000000000086
                        SE000000000000169
                        SE000000000000211
                        SE000000000000320
                        SE000000000000523
                        SE000000000000583
                        SE000000000000686
                        SE000000000000789
                        SE000000000000845
                        SE000000000205887
                        SE000000000209930
                        SE000000000000779
                     
                     
                        SE000000000000064
                        SE000000000000088
                        SE000000000000186
                        SE000000000000249
                        SE000000000000324
                        SE000000000000543
                        SE000000000000629
                        SE000000000000687
                        SE000000000000798
                        SE000000000000847
                        SE000000000206192
                        SE000000000211058
                     
                     
                        SE000000000000073
                        SE000000000000099
                        SE000000000000199
                        SE000000000000261
                        SE000000000000382
                        SE000000000000547
                        SE000000000000659
                        SE000000000000705
                        SE000000000000830
                        SE000000000202297
                        SE000000000208282
                        SE000000000000153
                     
                     
                        SE000000000000074
                        SE000000000000102
                        SE000000000000205
                        SE000000000000319
                        SE000000000000468
                        SE000000000000565
                        SE000000000000681
                        SE000000000000785
                        SE000000000000838
                        SE000000000205800
                        SE000000000209062
                        SE000000000000231
                     
                  
      
      
         
            ANEXA II
            Instalație care utilizează un produs intermediar pentru producerea varului
            
               Identificatorul instalației din lista de MNPA-uri
            
            
                        SE000000000000419
                     
                  
      
      
         
            ANEXA III
            Instalații care utilizează referința pentru minereu sinterizat în locul referinței pentru căldură sau combustibil
            
               Identificatoarele instalațiilor din lista de MNPA-uri
            
            
                        SE000000000000497
                     
                     
                        SE000000000000498
                     
                     
                        SE000000000000499